Solidariteit en SA-regering pak mekaar by VN oor ras | Maroela Media
Solidariteit en die Suid-Afrikaanse regering pak mekaar Maandag by die sitting van die Verenigde Nasies se Komitee vir die Uitwissing van alle Vorme van Rassediskriminasie oor die regering se beleid van rassekwotas in die werkplek.
'n Verslag wat sowat 'n jaar gelede deur Solidariteit by die Verenigde Nasies ingedien is, gaan uiteindelik bespreek word.
In die aanbieding wat dr. Dirk Hermann, bestuurshoof van Solidariteit, namens Solidariteit en AfriForum by die VN gaan maak, sê hy die VN-komitee moet raad gee en aanbevelings doen oor die regering se wiskundige benadering tot regstellende aksie.
Beide die Renate Barnard-saak en die saak van die bruin werknemers van die departement van korrektiewe dienste, is deel van die aanbieding. Renate Barnard en Freddie Engelbrecht, wat betrokke was by die DKD-werknemers se saak, is deel van die afvaardiging.
Solidariteit en AfriForum het intussen ook 'n aanvullende verslag oor rassekwotas in sport ingedien nadat die minister van sport, Fikile Mbalula, besluit het Suid-Afrikaanse sportfederasies mag nie groot internasionale byeenkomste aanbied nie, omdat hulle nie aan sekere rasvereistes voldoen nie.
Oor minderhede sê Hermann in die aanbieding: "Ons wys op die gevaar dat Suid-Afrika 'n meerderheidsdemokrasie onder die dekmantel van regstellende aksie word. Daar is 'n fyn onderskeid tussen jy mag nie hier werk nie en jy mag nie hier bly nie. Die bruin gemeenskap het reeds gehoor hulle moet trek as hulle toegang tot werk wil hê. Die volgende stap is, jy mag nie hier wees nie. Die werklike toets vir 'n demokrasie is steeds of minderhede beskerm kan word."
AfriForum en Solidariteit sê oor sport dit is nie die bedoeling van die Suid-Afrikaanse Grondwet, die Verenigde Nasies se konvensies of internasionale sportkodes om voorregte en regte weg te neem om rasse-uitkomste af te dwing nie.
Die Suid-Afrikaanse regering het die Konvensie vir die Uitwissing van alle vorme van Rassediskriminasie bekragtig en moet elke twee jaar verslag lewer oor wat hy doen om die konvensie uit te voer. Burgerlike organisasies kan dan skaduverslae indien om kwessies waaroor die regering swyg, uit te wys.
'n Komitee bestaande uit 18 lande hoor die verskillende verslae aan en kan dan aanbevelings doen waaroor die regerings verslag moet doen.
In Maandag se sitting kry Solidariteit en AfriForum die geleentheid om hul saak te stel. Die regering en die komiteelede kan dan reageer en vrae vra en die twee organisasies kan daarop reageer. Solidariteit en AfriForum kry Dinsdag weer die geleentheid om die komitee oor hul verslag in te lig en Woensdag en Donderdag word die Suid-Afrikaanse regering se volledige verslag hanteer.
Solidariteit en AfriForum vra onder andere die regering moet die komitee wys waarom sy wiskundige benadering tot rasseverteenwoordiging nie neerkom op die skep van geïnstitusionaliseerde silo's vir verskillende rasse nie.
Hulle vra ook die regering moet wys of hul beleid oor kwotas in sport met hierdie konvensie se beginsels en internasionale praktyk oor rassekwotas en inmenging in sport, ooreenstem.
Volgens Hermann lê die mag van 'n aanbeveling daarin dat die regering 'n politieke plig het om dit uit te voer. Dit raak 'n internasionale verleentheid indien dit geïgnoreer word. Suid-Afrika is ook verplig om te verseker plaaslike wetgewing stem ooreen met die Konvensie.
"Solidariteit en AfriForum sal met prosesse begin om aanbevelings van die komitee duer middel van plaaslike howe af te dwing. Dit is 'n historiese dag, want dit is die eerste keer sedert 1994 wat die regering sy eie rassebeleid op 'n internasionale platform moet verdedig," het Hermann gesê.
Die regering gaan alle aanbevelings verwerp
Mag geregtigheid seëvier. Ons bid vir julle Afriforum.
Ek hou ook duimvas. Sterkte. Hoop hulle praat ook oor ons taal wat deur papbroeke soos De Villers en De la Rey vertrap word.